Lazerli qurollaridan foydalanishni boshlagan Rossiya, Mariupolni egallashda qatnashgan chechen bo'linmalari va harbiy jinoyatlar

Rossiya qo'shinlarining Ukraina hududlariga bostirib kirishi ortidan boshlangan urush 24 fevraldan buyon davom etmoqda. Quyida 18 may kuni sodir bo'lgan mojaroga aloqador asosiy yangiliklarni taqdim etamiz.
Kanadada Vladimir Putin va 1000 nafarga yaqin rossiyalik amaldorlar hamda harbiylarning mamlakatga kirishini taqiqlovchi qonun loyihasi Senatga taqdim etildi. Bu haqda “Reuters” xabar berdi.
“Putin rejimining yaqin ittifoqchilari va asosiy tarafdorlari, shu jumladan, ushbu asossiz tajovuzda aybdor bo'lganlarning mamlakatimizga kirishini taqiqlash Rossiyani jinoyatlari uchun javobgarlikka tortishning ko'plab usullaridan biridir”, deyiladi Kanada jamoat xavfsizligi vaziri Marko Mendichinoning bayonotida.
Britaniya razvedkasi Rossiya Mariupolni egallashda chechen bo'linmalarining roli qanday bo'lganiga bag'ishlangan hisobotini e'lon qildi. Hisobot tashkilotning Twitter sahifasida e'lon qilingan.
Unga ko'ra:
Human Rights Watch tashkiloti Rossiya harbiylarining Ukraina shimolida tinch aholiga qarshi qilgan jinoyatlarini hujjatlashtirdi. Bu haqda tashkilot rasmiy saytida ma'lumot berildi.
Ta'kidlanishicha, 10 apreldan 10 maygacha tashkilot 65 kishi bilan suhbat o'tkazgan. Bundan tashqari, jinoyatlar sodir etilgan joylardagi ashyoviy dalillarni, shuningdek, jabrlanuvchilar va guvohlarning fotosuratlari va videolarini o'rgangan.
Human Rights Watch Kiev va Chernigov viloyatlaridagi 17 ta joyda 22 ta qatl, 9 ta noqonuniy qotillik, 6 ta yo'qolib qolish va 7 ta qiynoq holatlarini tekshirgan. Shuningdek, 21 kishi g'ayriinsoniy va qadr-qimmatni kamsituvchi sharoitlarda noqonuniy hibsga olingani ta'kidlangan.
“Tinch aholiga nisbatan qilingan bu zo'ravonliklar aniq harbiy jinoyatlar bo'lib, ular zudlik bilan va xolis tergov qilinishi va tegishli tarzda javobgarlikka tortilishi kerak”, — degan Human Rights Watch direktori o'rinbosari Georgiy Gogiya.
Rossiya 34 nafar frantsuz diplomatini persona non grata deb e'lon qildi. Bu haqda “Meduza” xabar berdi.
Ma'lum bo'lishicha, bu aprel oyida Rossiya diplomatik missiyasi o'nlab xodimlarining Frantsiyadan chiqarib yuborilishiga javob hisoblanadi. Frantsiyaning Rossiyadagi elchisi Per Levi 18 may kuni tashqi ishlar vazirligiga ushbu ma'lumotni bildirish uchun chaqirilgan. Shuningdek, Rossiya Tashqi ishlar vazirligiga Italiya, Shvetsiya va Ispaniya elchilari ham chaqirilgan. Frantsuz diplomatlari ortidan Rossiya Ispaniya diplomatik missiyasining 27 nafar xodimini va Italiya elchixonasining 24 nafar xodimini mamlakatdan chiqarib yuborgan.
Evropa Ittifoqining Rossiyaga qarshi oltinchi sanktsiyalar to'plami bloklab qo'yildi. Bu haqda “TASS” xabar berdi.
Mazkur paket may oyi boshida taqdim etilgan va 2023 yildan boshlab Rossiya neftini import qilishni taqiqlashni o'z ichiga oladi. Biroq, bu choraga Rossiya xomashyosiga juda bog'liq bo'lgan bir qator Evropa Ittifoqi davlatlari va, xususan, Vengriya qarshi chiqqan.
Rossiya Ukrainada lazer qurolidan foydalana boshladi. Bu haqda “TASS” xabar berdi.
Ma'lum bo'lishicha, bu haqda Rossiya bosh vaziri o'rinbosari Yuriy Borisov gapirib o'tgan. Uning aytishicha, gap, xususan, besh kilometrgacha bo'lgan masofadagi nishonlarni urishga qodir bo'lgan “Zadira” lazer majmuasi haqida ketmoqda.
“Ular foydalanish allaqachon boshlangan. Birinchi namunalar allaqachon qo'llanilmoqda”, — degan Borisov.